**Mărgeaua albastră ( de ziua Pământului )**

*Mirimirela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mărgeaua albastră aleargă pe-orbită

Crește ca pâinea din aluatul dospit

Aș vrea s-o întreb : " oare ești obosită ?

Mi-e teamă, fetiță, că ai îmbătrânit.

Că riduri adânci îți brăzdează obrazul

Și tremuri ca varga de prea multe ori

Când cerul turbat își descuie zăgazul

Și îți culcă-n noroi câmpia cu flori.

Când luna îți saltă volane de-oceane

În loc să zâmbești, te încrunți arțăgos

Pe umeri de-aduni gunoaie-n mormane

Tot mai mult te asemeni cu-n calic zdrențăros.

Îndură-te Doamne, ai milă de Geea

Pe ea ai ales să cobori din înalt

Trezește în oameni acută ideea

Că suntem acasă, nu într-un asalt !

Așează-i la tâmple ghiocei, dacă vrei

Încinge-i mijlocul cu brâuri de râu

Slobozește-n văzduh albii ei porumbei

Îngroapă în ea boabe sfinte de grâu !

În oameni să fie mereu primăvară

Și pentru că poți, te mai rog, Domnul meu

Mărgeaua albastră să fie o țară,

Un bob nou de rouă, dintr-un nou curcubeu !